HU Az Európai Unió Hivatalos Lapja L 231/1

A BIZOTTSÁG (EU) 2017/1526 VÉGREHAJTÁSI RENDELETE

(2017. szeptember 6.)

a béta-cipermetrin hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása megtagadásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,

mivel:

(1) Az 1107/2009/EK rendelet 80. cikke (1) bekezdésének a) pontja szerint a 91/414/EGK tanácsi irányelv (2) a jóváhagyási eljárás és feltételek tekintetében továbbra is alkalmazandó azon hatóanyagokra, amelyekről az említett irányelv 6. cikkének (3) bekezdésében foglaltak szerint 2011. június 14. előtt fogadtak el határozatot. A béta-cipermetrin esetében az 1107/2009/EK rendelet 80. cikke (1) bekezdésének a) pontjában foglaltak a 2011/266/EU bizottsági végrehajtási határozattal (3) teljesültek.

(2) A 91/414/EGK irányelv 6. cikke (2) bekezdésének megfelelően 2009. november 13-án az Egyesült Királysághoz kérelem érkezett a Cerexagri S.A.S.-tól a béta-cipermetrin hatóanyagnak a 91/414/EGK irányelv I. mellékletébe történő felvételére vonatkozóan. A 2011/266/EU végrehajtási határozat megerősítette, hogy a dosszié hiánytalan abban az értelemben, hogy elvben megfelel a 91/414/EGK irányelv II. és III. mellékletében foglalt adat- és információszolgáltatási követelményeknek.

(3) A kérelmező által javasolt felhasználási célok tekintetében megvizsgálták e hatóanyagnak az emberek és az állatok egészségére, valamint a környezetre gyakorolt hatását a 91/414/EGK irányelv 6. cikke (2) és (4) bekezdésében előírt eljárás szerint. A kijelölt referens tagállam 2013. április 4-én benyújtotta a Bizottsághoz az értékelő jelentés tervezetét.

(4) A tagállamok és az Európai Élelmiszerbiztonsági Hatóság (a továbbiakban: Hatóság) megvizsgálták az értékelő jelentés tervezetét. A Hatóság 2014. május 27-én ismertette a Bizottsággal a béta-cipermetrin hatóanyagú növényvédő szer esetében felmerülő kockázatok felméréséről készült következtetését (4). A Hatóság arra a következtetésre jutott, hogy a béta-cipermetrin vizsgált felhasználásai nagy kockázatot jelentenek a vízi szervezetek, a méhek és a nem célzott ízeltlábúak számára. Továbbá nem lehetett lezárni a talajlakó és a vízi szervezetekre vonatkozó kockázatértékelést, valamint a felszín alatti vízre vonatkozó expozíciós értékelést, mivel nem nyújtottak elegendő információt a béta-cipermetrin ciklopropilgyűrű-részének sorsával és viselkedésével kapcsolatosan. Ezenfelül szintén nem nyújtottak információkat az állatállomány anyagcseréjére vonatkozóan – ami pedig szükséges az állati termékekben található maradékanyag meghatározásának megerősítéséhez –, sem pedig a PBA metabolit toxicitási jellemzőjére és annak a fogyasztói kockázatértékelés szempontjából való jelentőségére vonatkozóan.

(5) A rendelkezésre álló információk alapján ezért nem lehetett azt a következtetést levonni, hogy a béta-cipermetrin megfelel a 91/414/EGK irányelv I. mellékletébe történő felvétel kritériumainak.

(6) A Bizottság felkérte a kérelmezőt, hogy nyújtsa be a Hatóság következtetésével kapcsolatos észrevételeit. Továbbá a 188/2011/EU bizottsági rendelet (5) 9. cikkével összhangban a Bizottság arra is felkérte a kérelmezőt, hogy nyújtsa be a vizsgálati jelentés tervezetével kapcsolatos észrevételeit. A kérelmező benyújtotta észrevételeit, és azokat a Bizottság alaposan megvizsgálta.

(7) A kérelmező által felhozott érvek azonban nem tudták eloszlatni a (4) preambulumbekezdésben említett aggályokat. Következésképpen nem nyert bizonyítást, hogy a javasolt felhasználási feltételek mellett a béta-cipermetrint tartalmazó növényvédő szerek általában várhatóan megfelelnek a 91/414/EGK irányelv 5. cikke (1) bekezdésének a) és b) pontjában megállapított követelményeknek.

(8) A béta-cipermetrin ezért az 1107/2009/EK rendelet 13. cikkének (2) bekezdése értelmében nem hagyható jóvá.

(9) Ez a rendelet nincs kihatással a kérelmező azon lehetőségére, hogy az 1107/2009/EK rendelet 7. cikkével összhangban a béta-cipermetrinre vonatkozóan újabb kérelmet nyújtson be.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A hatóanyag jóváhagyásának megtagadása

A béta-cipermetrin hatóanyagot a Bizottság nem hagyja jóvá.

2. cikk

Hatálybalépés

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. szeptember 6-án. a Bizottság részéről az elnök Jean-Claude JUNCKER

(1) HL L 309., 2009.11.24., 1. o.

(2) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(3) A Bizottság 2011/266/EU végrehajtási határozata (2011. május 2.) a béta-cipermetrin, az eugenol, a geraniol és a timol hatóanyagoknak a 91/414/EGK tanácsi irányelv I. mellékletébe való lehetséges felvétele céljából részletes vizsgálatra benyújtott dossziék hiánytalanságának elvi elismeréséről (HL L 114., 2011.5.4., 3. o.).

(4) EFSA (Európai Élelmiszerbiztonsági Hatóság), 2014. Conclusion on the peer review of the pesticide risk assessment of the active substance beta-cypermethrin. (A béta-cipermetrin hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(6):3717, 90 o. doi:10.2903/j.efsa.2014.3717.

(5) A Bizottság 188/2011/EU rendelete (2011. február 25.) a 91/414/EGK irányelvről szóló értesítés után két évvel nem forgalmazott hatóanyagok értékelésére irányuló eljárás tekintetében az irányelv végrehajtására vonatkozó részletes szabályok megállapításáról (HL L 53., 2011.2.26., 51. o.).